NEUVOSTON DIREKTIIVI,
annettu 6 päivänä huhtikuuta 1976,
polykloorattujen bifenyylien ja polykloorattujen terfenyylien käsittelystä (76/403/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 ja 235 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
ottaa huomioon talous- ja sosiaalikomitean lausunnon(2),
sekä katsoo, että
eroavuudet jäsenvaltioissa jo sovellettavien tai valmisteilla olevien polykloorattujen bifenyylien (PCB) käsittelyä koskevissa määräyksissä voivat johtaa erilaisten kilpailun edellytys- ten muodostumiseen ja siten vaikuttaa suoraan yhteismarkkinoiden toimintaan; sen vuoksi on välttämätöntä lähentää tämän alan lainsäädäntöä perustamissopimuksen 100 artiklassa määrätyllä tavalla,
näyttää siltä, että lainsäädännön lähentämisen lisäksi tarvitaan välttämättä myös yhteisön toimia, jotta yhteisön tavoitteista elinolosuhteiden parantamiseksi, taloudellisen toiminnan tasapainoiseksi kehittämiseksi koko yhteisössä sekä jatkuva ja hallittu kasvu voidaan saavuttaa kattavampien PCB-yhdisteiden käsittelyä koskevien sääntöjen avulla; tätä tarkoitusta varten olisi annettava erityisiä säännöksiä; koska perustamissopimuksessa ei ole määräyksiä tässä tarvittavista valtuuksista, on sovellettava perustamissopimuksen 235 artiklaa,
PCB-yhdisteet edustavat laajalti tunnustettuja ihmisten terveydelle ja ympäristölle vahingollisia vaaroja ja näitä aineita on sen vuoksi valvottava niiden kaikissa käyttövaiheissa,
Euroopan yhteisöjen toimintaohjelmassa ympäristöalan toimenpiteiksi(3) tunnustetaan yhteisön toimenpiteiden tarve
sellaisten jätteiden osalta, joiden käsittely niiden myrkyllisyyden ja hajoamattomuuden vuoksi vaatii kansallisia puitteita laajempia ratkaisuja,
direktiivin 75/442/ETY(4) koskiessa jätteiden käsittelyä yleensä on välttämätöntä säätää erityisjärjestelyistä erityisen vaarallisille jätteille, sen varmistamiseksi, että ihmisten terveyttä ja ympäristöä varjellaan tällaisten jätteiden tai niiden valvomattoman poisheittämisen, hylkäämisen tai sijoittamisen haitallisilta vaikutuksilta; tällaisia järjestelyjä olisi otettava käyttöön PCB:n osalta,
välttääkseen mahdollisimman tehokkaasti PCB:n ympäristöön joutumisen vaaran, jäsenvaltioiden olisi toteutettava tarvittavat toimenpiteet tehdäkseen pakolliseksi PCB-jätteiden tai sellaisista PCB:tä sisältävistä tuotteista tai laitteista huolehtimisen, jotka eivät enää sovellu käyttöön, ja
olisi myös velvoitettava jäsenvaltiot perustamaan tai nimeämään laitokset, tehtaat tai yritykset, joiden tehtävänä on huolehtia PCB:stä; jokaisen, jolla on hallussaan PCB:tä, josta hän haluaa päästä eroon, on annettava se tällaiselle laitokselle, tehtaalle tai yritykselle,
ON ANTANUT TÄMÄN DIREKTIIVIN:
1 artikla
Tässä direktiivissä tarkoitetaan:
a) PCB:llä: polykloorattuja bifenyylejä,
polykloorattuja terfenyylejä,
yhdisteitä, jotka sisältävät toista tai molempia näistä aineista;
b) käsittelyllä tarkoitetaan:
- PCB:n keräilyä ja/tai hajottamista,
- PCB:n uudistamiseksi tarvittavia toimenpiteitä.
2 artikla
Jäsenvaltioiden on toteutettava tarvittavat toimenpiteet sen varmistamiseksi, että PCB:n ja PCB:tä sisältävien tuotteiden ja laitteiden valvomaton päästäminen, upottaminen ja kaato- paikalle sijoittaminen estetään.
3 artikla
Jäsenvaltioiden on toteutettava tarvittavat toimenpiteet tehdäkseen pakolliseksi, että PCB-jätteistä ja sellaisista PCB:tä sisältävistä tuotteista ja laitteista huolehditaan, jotka eivät enää sovellu käyttöön.
4 artikla
Jäsenvaltioiden on toteutettava tarvittavat toimenpiteet sen varmistamiseksi, että PCB:stä huolehditaan vaarantamatta ihmisten terveyttä ja aiheuttamatta vahinkoa ympäristölle.
5 artikla
Jäsenvaltioiden on toteutettava tarvittavat toimenpiteet sen varmistamiseksi, että mahdollisuuksien mukaan edistetään PCB-jätteen ja sellaisiin tuotteisiin tai laitteisiin sisältyvän PCB:n, jotka eivät enää sovellu käyttöön, uudistamista.
6 artikla
Direktiivin 2, 3, 4 ja 5 artiklan soveltamiseksi jäsenvaltioiden toimivaltaisten viranomaisten on perustettava tai nimettävä laitokset, tehtaat tai yritykset, joilla on valtuudet huolehtia PCB:stä joko omaan lukuunsa tai kolmansien puolesta.
7 artikla
PCB:n haltija, joka ei ole oikeutettu huolehtimaan siitä 6 artiklan mukaan, on velvollinen antamaan sen mainitussa artiklassa tarkoitetulle laitokselle, tehtaalle tai yritykselle.
8 artikla
"Saastuttaja maksaa" -periaatteen mukaisesti PCB:stä huolehtimisesta aiheutuvista kustannuksista, vähennettynä siitä mahdollisesti saaduilla tuotoilla, vastaa:
- jätteen haltija, joka antaa PCB:n 6 artiklassa tarkoitetulle laitokselle, tehtaalle tai yritykselle,
- ja/tai PCB:n tai PCB:tä sisältävän laitteen aiemmat haltijat tai niiden tuottaja.
9 artikla
Jäsenvaltioiden on annettava erityiset, PCB:n haltijoita ja 6 artiklassa mainittuja laitoksia, tehtaita tai yrityksiä tämän direktiivin soveltamisessa velvoittavat säännökset.
10 artikla
Joka kolmas vuosi jäsenvaltioiden on annettava komissiolle kertomus PCB:stä huolehtimisesta niiden alueella direktiivin 75/442/ETY 12 artiklassa mainitun kertomuksen yhteydessä. Tätä varten on 6 artiklassa tarkoitettujen laitosten, tehtaiden tai yritysten toimitettava samassa artiklassa tarkoitetuille toimivaltaisille viranomaisille tiedot PCB-yhdisteistä huolehtimisesta. Komissio toimittaa tämän kertomuksen muille jäsenvaltioille.
Komissio antaa joka kolmas vuosi kertomuksen neuvostolle ja Euroopan parlamentille tämän direktiivin soveltamisesta.
11 artikla
Jäsenvaltioiden on saatettava tämän direktiivin noudattamisen edellyttämät toimenpiteet voimaan 24 kuukauden kuluessa sen tiedoksi antamisesta ja niiden on ilmoitettava tästä komissiolle viipymättä.
12 artikla
Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
13 artikla
Tämä direktiivi on osoitettu kaikille jäsenvaltioille.
Tehty Luxemburgissa 6 päivänä huhtikuuta 1976.